Rådets fælles aktion

af 10. december 2001

om udnævnelse af en særlig repræsentant for Den Europæiske Union i Afghanistan

(2001/875/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 14 og artikel 18, stk. 5, og

ud fra følgende betragtninger:

(1) Rådet enedes den 17. oktober og den 19. november 2001 om en række konklusioner vedrørende EU's fremtidige drøftelser om Afghanistan.

(2) Rådet udtrykte den 19. november 2001 specielt tilfredshed med Sikkerhedsrådets vedtagelse af resolution 1378 og gav på ny udtryk for sin fulde støtte til FN's generalsekretærs særlige repræsentants indsats for at få dannet en overgangsregering. Rådet besluttede endvidere at udnævne en særlig EU-repræsentant for Afghanistan.

(3) I overensstemmelse med de retningslinjer vedrørende fremgangsmåde for udnævnelse og administrative ordninger for EU's særlige repræsentanter, som Rådet vedtog den 30. marts 2000, kan medlemsstaterne og Kommissionen på anmodning yde passende og rimelig støtte fra deres egne midler til den særlige repræsentants mission -

VEDTAGET FØLGENDE FÆLLES AKTION:

Artikel 1

Klaus Peter Klaiber udnævnes til EU's særlige repræsentant i Afghanistan.

Artikel 2

Den særlige repræsentant skal bidrage til implementeringen af EU's politik i Afghanistan ved navnlig at understøtte EU's bidrag til at nå det internationale samfunds mål for Afghanistan som fastlagt i FN's Sikkerhedsråds resolution 1378 og andre relevante sikkerhedsrådsresolutioner gennem nær kontakt med og støtte til FN's generalsekretærs særlige repræsentant Lakhdar Brahimi. Med henblik herpå skal EU's særlige repræsentant med reference til den højtstående repræsentant og i nær kontakt med formandskabet, medlemsstaterne og Kommissionen især handle inden for følgende områder:

a) Støtte dannelsen i Afghanistan af en stabil, lovlig, bredt funderet, multietnisk regering, som de politiske kræfter, der er knyttet til FN-processen, har givet deres tilslutning til. I den forbindelse skal EU's særlige repræsentant formidle Unionens synspunkter vedrørende den politiske proces.

b) Etablere og holde nær kontakt med de afghanske ledere både i og uden for Afghanistan.

c) Etablere og holde nær kontakt med relevante internationale og regionale aktører, og især de lokale FN-repræsentanter.

d) Holde sig i nær kontakt med nabolandene og andre berørte lande i regionen, så deres synspunkter vedrørende situationen i Afghanistan tages i betragtning i EU's politik.

e) Rådgive den højtstående repræsentant og Rådet vedrørende fremskridt med hensyn til de afghanske grupperinger og overgangsregeringen - når den er dannet - inden for følgende områder:

- fremskridt hen imod en bredt sammensat og multietnisk regering, der i fuldt omfang er repræsentativ for hele den afghanske befolkning, og som ønsker fred med Afghanistans nabolande

- respekt for hele den afghanske befolknings menneskerettigheder uanset køn, etnisk tilhørsforhold eller religion

- respekt for de demokratiske principper, retsstatsprincippet, rettigheder for personer, der tilhører mindretal, kvinders og børns rettigheder og de grundlæggende frihedsrettigheder samt folkerettens principper

- fremme af kvinders deltagelse i den offentlige forvaltning og i samfundslivet

- respekt for Afghanistans internationale forpligtelser, herunder deltagelse i den internationale indsats for at bekæmpe terrorisme og ulovlig narkotikahandel

- lettelse af humanitær bistand og af flygtninges og internt fordrevnes tilbagevenden under velordnede forhold

- bistand til Støttegruppen for Afghanistan og G21.

f) I samråd med repræsentanter for medlemsstaterne og Kommissionen bidrage til at sikre, at EU's politiske linje afspejler sig i EU's indsats for genopbygningen af Afghanistan.

g) Rådgive med hensyn til EU's deltagelse og holdninger på internationale konferencer om Afghanistan.

Artikel 3

EU's særlige repræsentant bistås, i det omfang sikkerhedsforholdene tillader det, af et team i Afghanistan i overensstemmelse med, hvad der er nødvendigt som følge af den politiske udvikling og udviklingen inden for andre områder. EU's særlige repræsentant sammensætter sit team efter yderligere drøftelser og konsultationer med formandskabet, bistået af generalsekretæren/den højtstående repræsentant, idet Kommissionen tilknyttes fuldt ud.

Artikel 4

1. Den særlige repræsentant er ansvarlig for gennemførelsen af sit mandat i overensstemmelse med artikel 2 og med de betingelser, der er fastsat i dennes kontrakt med Rådet.

2. Medlemsstaterne og EU-institutionerne kan foreslå udstationering af medarbejdere til at arbejde sammen med den særlige repræsentant. Udgifter til vederlag til medarbejdere, der eventuelt udstationeres af en medlemsstat eller af en EU-institution med henblik på at bistå den særlige repræsentant, afholdes af henholdsvis den pågældende medlemsstat eller EU-institution.

3. Alle A-stillinger offentliggøres i medlemsstaterne og EU-institutionerne og besættes af de bedst kvalificerede ansøgere.

4. De privilegier, immuniteter og yderligere garantier, der er nødvendige for, at den særlige EU-repræsentant og dennes medarbejdere kan opfylde og afvikle mandatet uhindret, fastlægges i samarbejde med parterne. Medlemsstaterne og Kommissionen yder den fornødne støtte med henblik herpå.

5. Formandskabet, Kommissionen og/eller medlemsstaterne yder efter behov logistisk støtte i regionen.

Artikel 5

1. Indtil den 31. december 2001 dækkes EU's særlige repræsentants administrationsudgifter exceptionelt også af Tyskland.

2. Fra den 1. januar 2002 vil den særlige repræsentants administrationsudgifter ved en afgørelse truffet af generalsekretæren/den højtstående repræsentant gradvis blive afholdt over Rådets budget inden for rammerne af de bevillinger, der er til rådighed for særlige repræsentanter på konto 1113 i Den Europæiske Unions almindelige budget - sektionen vedrørende Rådet.

3. Aktionsudgifter i forbindelse med den særlige repræsentants mission vil blive dækket ved en senere rådsafgørelse i overensstemmelse med de retningslinjer, Rådet vedtog den 30. marts 2000.

Artikel 6

EU's særlige repræsentant aflægger på eget initiativ eller efter anmodning, gennem den højtstående repræsentant, regelmæssigt rapport til Rådet.

Artikel 7

1. Denne fælles aktion træder i kraft på dagen for vedtagelsen. Den gælder indtil den 10. juni 2002.

2. Denne fælles aktion tages op til revision med jævne mellemrum.

Artikel 8

Denne fælles aktion offentliggøres i EF-Tidende.

Udfærdiget i Bruxelles, den 10. december 2001.

På Rådets vegne

L. Michel

Formand